KOMMISSIONENS DIREKTIV 98/36/EF af 2. juni 1998 om ændring af direktiv 96/5/EF om forarbejdede levnedsmidler baseret på cerealier og babymad til spædbørn og småbørn (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/398/EØF af 3. maj 1989 om indbyrdes tilnærmelse af medlemsstaternes lovgivning om levnedsmidler bestemt til særlig ernæring (1), ændret ved Europa-Parlamentets og Rådets direktiv 96/84/EF (2), særlig artikel 4, stk. 1,

efter at have hørt Den Videnskabelige Komité for Levnedsmidler vedrørende bestemmelser, der kan få konsekvenser for befolkningens sundhed, og

ud fra følgende betragtninger:

Kriterierne for sammensætning af levnedsmidler baseret på cerealier og levnedsmidler til småbørn og spædbørn er angivet i bilag I og II i Kommissionens direktiv 96/5/EF (3);

hvis produkter, der fremstilles af ost og andre ingredienser, skulle opfylde proteinkravene i bilag II i direktiv 96/5/EF, ville de på grund af ostens særlige ernæringsmæssige sammensætning og kemiske, fysiske og organoleptiske egenskaber have for stort fedtindhold og ikke være velsmagende for spædbørn og småbørn;

proteinkravene til disse produkter bør derfor ændres;

de forskellige kostvaner i Fællesskabet har medført, at der som tilbehør til nogle levnedsmidler markedsføres sovser, som organoleptisk set er vigtige, men ikke indeholder noget betydningsfuldt ernæringstilskud; disse sovser bør derfor fritages fra proteinkravene i bilag II;

de maksimale værdier for en række stoffer, der tilsættes med ernæringsformål, er angivet i bilagene til direktiv 96/5/EF; ifølge artikel 5 i direktiv 96/5/EF kan der herudover fastsættes flere maksimumsværdier, hvis det er nødvendigt;

direktiv 96/5/EF bør derfor ændres i overensstemmelse med det ovenfor anførte;

foranstaltningerne i dette direktiv er i overensstemmelse med udtalelse fra Den Stående Levnedsmiddelkomité -

UDSTEDT FØLGENDE DIREKTIV:

Artikel 1

Bilagene til direktiv 96/5/EF ændres som angivet i bilaget til nærværende direktiv.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1998. De underretter straks Kommissionen herom. Disse love og administrative bestemmelser anvendes således, at de:

- tillader handel med produkter, der er i overensstemmelse med dette direktiv, senest den 1. januar 1999

- forbyder handel med produkter, der ikke er i overensstemmelse med dette direktiv med virkning fra 1. januar 2000.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 2. juni 1998.

På Kommissionens vegne

Martin BANGEMANN

Medlem af Kommissionen

(1) EFT L 186 af 30. 6. 1989, s. 27.

(2) EFT L 48 af 19. 2. 1997, s. 20.

(3) EFT L 49 af 28. 2. 1996, s. 17.

BILAG

Bilagene til direktiv 96/5/EF ændres således:

1) I bilag II indsættes i punkt 1:

»1.3.a. Hvis ost er nævnt sammen med andre ingredienser i navnet på et saltholdigt produkt, hvad enten det præsenteres som et måltid eller ej, så:

- skal proteinindholdet fra mejeriprodukter udgøre mindst 0,5 g/100 kJ (2,2 g/100 kcal)

- skal det samlede proteinindhold i produktet fra alle kilder udgøre mindst 0,7 g/100 kJ (3 g/100 kcal).

1.4.a. Sovser, som præsenteres som tilbehør til et måltid, fritages fra kravene i punkt 1.1-1.4 inklusive.

1.4.b. Desserter, hvor mejeriprodukter nævnes som den første eller eneste ingrediens i navnet, skal mindst indeholde 2,2 g mælkeprotein/100 kcal. Alle andre er undtaget fra kravene i 1.1 til 1.4.«

2) Følgende indsættes som bilag VI:

»BILAG VI

Maksimale grænser for tilsætning af vitaminer, mineraler og sporstoffer til forarbejdede levnedsmidler baseret på cerealier og til babymad til spædbørn og småbørn

Kravene til næringsstoffer gælder brugsklare produkter, der markedsføres som sådanne eller rekonstitueres efter fabrikantens anvisninger, undtagen kalium og calcium, hvor kravene gælder det solgte produkt.

>TABELPOSITION>